ABALUMYANA NA BALINDWANA BIKULALUSYA
Ngimba M’masye Ichibwezi? (Ikighaba 1)
Utubalilo tumo ukulekana lusayo. Keta isi syalimbonekile undindwana yumo uyu ingamu yake yo Jill. Umwene ayobile ukuti, “Pabwandilo naketagha ukuti undumyana uyu nali nawe pachibwezi alinganile fiyo panongwa yakuti akabalilo kosa iyayagha fiyo ukuti ngimba mbukile kughu, ngubomba isyafiki kangi ndinunani. Mpaka nalekile ukwangala na aliwesa loli numwene itolo. Alyandile ukuya nisanje nalinga ngwangala na ba mu mbumba yitu, fiyo linga ngwanangala na tata wangu. Loli bo m’masisye ichibwezi nafwanagha ndulile katundu unsito uyu ali pakibeya kyangu!”
Yope Sarah syalimbonekile bo isi syalimbonekile Jill. Alyandile ukusyaghania ukuti undumyana uyu ali nawe pa Chibwezi ingamu yake John, ali namatingo, atamyagha kangi akali nulughindiko. Sarah ayobile ukuti, “Akabalilo kamo twapangene ukuti asanyeghe pakaya ukuti tubuke nawe ku malo ghamo. Umwene akabile na maawala matatu. Nalinga mama wangu yo alimwighulile pamulyango, umwene alinsulile. Alimbulile une ukuti ‘Twende tubukeghe tukabile.’ M’malo mwakuti ‘ngabile’ ayobile ukuti ‘tukabile.’ Umwene alondiwagha ukuti ayobe ukuti pepa pamo ayobe ifindu ifi fimpangisye ukuti akabile. Kangi alondiwagha ukumpa mama ulughindiko.”
Sya bwanaloli ukuti panongwa ya kukalalisiwa kamokene itolo, mutikulondiwa ukumasya ichibwezi. (Salimo 130:3) Loli bo Sarah asyaghenie ukuti akabalilo kosa John ikubomba ifindu kisita lughindiko, alinong’wine isya kumasya ichibwezi.
Ngimba mubaghile ukubomba isyafiki linga muketile ukuti uyu muli nawe pa chibwezi akabaghila ukuya mundu n’nunu wakweghana nawe mwakufwana namuno syayilile kwa Jill na Sarah? Linga momuno siyilile, mukulondiwa ukubombapo fimo! Nalinga kubaghile ukuya kukafu, kununu ukumasya ichibwezi. Ilemba lya Isya Mbupingamu 22:3 likuyoba ukuti: “Umundu uwa mahala linga abubwene ubutolwe bukwisa pabutali ikwibilila.”
Bwanaloli ukuti ukumasya ichibwezi kukafu. Loli mukulondiwa ukukumbuka ukuti linga mwingile mbweghi, mukulondiwa ukuti mwikale nawe ubumi bwinu bosa. Polelo kununupo ukuti mwipilike ukubaba mundumbula lino kwa kabalilo akapimba m’malo mwakuti musatamiweghe ubumi bosa mbweghi bwinu!
bem_Latn run_Latn bem_Latn bem_Latn bem_Latn bem_Latn bem_Latn